

**TEKS UCAPAN ALUAN**

**YBHG. DATO’ AMRAN BIN HAZALI**

**KETUA PEGAWAI EKSEKUTIF**

**ZAKAT PULAU PINANG**

**SEMPENA**

**MAJLIS SERAHAN NUR RAMADAN 2023/1444**

**DEWAN AN-NUR, DARUL HIDAYAH**

**PERMATANG TOK GELAM**

**21 MAC 2023 (SELASA)**

**Assalamualaikum Warahmatullahi Wabarakatuh.**

***Terima kasih saudara Pengacara Majlis,***

**أَعُوذُ بِاللَّهِ مِنَ الشَّيْطَانِ الرَّجِيْمِ**

**يَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِنْ قَبْلِكُمْ لَعَلَّكُمْ تَتَّقُونَ**

Wahai orang-orang yang beriman! Kamu diwajibkan berpuasa sebagaimana diwajibkan atas orang-orang yang dahulu daripada kamu, supaya kamu bertaqwa. (Surah al-Baqarah 183)

**Dato’-Dato’, Tuan-Tuan, Puan-Puan, Hadirin dan Hadirat Sekalian**

1. Alhamdulillah, segala pujian dan syukur saya panjatkan ke hadrat Ilahi kerana dengan limpah dan rahmat-Nya dapat kita bersama di **Majlis Serahan Nur Ramadan 2023/144H** pada hari ini.
2. Di sini, saya ingin mengambil kesempatan untuk menzahirkan ucapan terima kasih dan penghargaan di atas kesudian kepada **YB. Dato’ Ir. Haji Ahmad Zakiyuddin Bin Abdul Rahman, Timbalan Ketua Menteri 1 Pulau Pinang merangkap Yang DiPertua Majlis Agama Islam Negeri Pulau Pinang (MAINPP)** untuk menyempurnakan majlis pada petang yang berbahagia ini.
3. Tidak lupa juga penghargaan kepada para tetamu dan khususnya yang diraikan para penerima Nur Ramadan bagi tahun 2023/1444H ini.

**Dato’ – Dato’, Tuan-Tuan dan Puan-Puan Sekalian,**

1. Zakat Pulau Pinang telah mengambil pendekatan secara berterusan dengan menganjurkan Majlis Serahan Nur Ramadan pada setiap tahun. Hal ini bagi memastikan penganjuran program ini memberikan impak yang maksimum dan usaha-usaha penambahbaikan sentiasa dilaksanakan secara berterusan bagi mengukuhkan kesejahteraan asnaf yang menerima skim agihan zakat ini.
2. Objektif Majlis Serahan Nur Ramadan 2023/1444H antara lainnya untuk meringankan beban golongan asnaf dan miskin dan seterusnya memberikan kegembiraan golongan sempena menyambut kedatangan Ramadhan dan Aidilfitri setiap tahun. Di samping itu, Zakat Pulau Pinang berharap agar program ini dapat menyemarakkan kesedaran berzakat kepada semua umat Islam di Pulau Pinang seterusnya memberi manfaat dan impak yang besar kepada pembayar dan penerima zakat khususnya di Negeri Pulau Pinang serta memberikan pendedahan serta promosi zakat tentang pengurusan dan program-program agihan yang dijalankan oleh Zakat Pulau Pinang khususnya pada tahun ini.

**Hadiran Sekalian,**

1. Serahan Nur Ramadan pada tahun ini adalah berjumlah **RM 4,028,000.00.** Jumlah ini merangkumi sumbangan tunai sebanyak **RM2,778,000.00** serta sumbangan hamper bernilai **RM1,250,000.00.**
2. Dengan jumlah ini, Zakat Pulau Pinang dapat menyantuni seramai **4,261 orang** penerima dalam kalangan asnaf fakir dan miskin. Setiap orang penerima Nur Ramadan ini akan menerima wang tunai sebanyak **RM700.00** dan sebuah hamper yang bernilai **RM100.00.**

**Hadirin yang dirahmati Allah,**

1. Kedatangan Ramadan setiap tahun adalah untuk membersihkan rohani manusia supaya menjadi manusia yang taat dan tidak lupa kepada Allah SWT. Apbila kita sentiasa mengingati Allah dan taat kepada segala perintahnya, maka sudah tentu kita akan merancang hari-hari hadapan dengan memenuhi tuntutan Allah. Oleh itu sama-samalah kita memperbanyakkanlah bersedekah, berzakat dan berkebajikan untuk mereka yang memerlukan, insya-Allah akan diperluaskan lagi rezeki kita kerana setiap pemberian yang diberikan tidak akan berkurangan bahkan sentiasa bertambah.
2. Justeru, di kesempatan ini juga, suka saya ingin berkongsi dengan para hadirin sekalian, bahawa program Agihan Nur Ramadan ini bukan sahaja sumbangan wang tunai dan hamper semata-mata.
3. Malah ianya melangkaui objektif yang ditetapkan seiring dengan falsafah zakat yang difardhukan pada tahun ke-2 Hijrah iaitu pada tahun yang difardhukan puasa Ramadan. Antaranya yang boleh saya sebutkan di majlis ini supaya kita dapat merenungi hikmah-hikmah yang terkandung di dalam pelaksanaan agihan zakat ini adalah:
   * 1. Pertama, zakat boleh menguatkan hubungan persaudaraan dan kasih sayang antara Muzakki dengan orang lain khususnya Mustahiq. Apabila kesedaran ini wujud dalam masyarakat, setiap Muslim mampu menunaikan kewajipan mengeluarkan zakat kepada pihak yang berhak menerimanya. Ianya dapat dilihat betapa eratnya jalinan kasih sayang sesama individu di kalangan orang Islam dan masyarakat keseluruhannya.
     2. Kedua, zakat berperanan untuk memastikan sesebuah anggota masyarakat itu menjadi lebih sempurna. Meskipun begitu, terdapat pelbagai keadaan dan unsur-unsur yang memperluaskan jurang perbezaan taraf sosial itu bertambahnya golongan yang memerlukan bantuan serta golongan fakir. Maka, zakat akan berfungsi memelihara masyarakat daripada jurang perbezaan taraf sosio-ekonomi yang ketara dengan merapatkan kesenjangan tersebut.
     3. Ketiga, zakat merupakan cara yang dapat membersihkan hati daripada sifat-sifat keji yang memberi kesan kepada masyarakat, iaitu sifat berdendam, iri hati dan hasad dengki. Bagaimanapun sifat tersebut akan menjadi barah dalam masyarakat jika tiada lagi sifat berkasih sayang, tolong-menolong dan saling bersimpati. Apabila zakat dilaksanakan, hasilnya akan jelas kelihatan dan kesannya yang menakjubkan tambahan pula jika zakat itu ditunaikan pada bulan Ramadan yang penuh keberkatan.
     4. Semua hikmah-hikmah ini adalah berdasarkan firman Allah SWT:

# **خُذْ مِنْ أَمْوَالِهِمْ صَدَقَةً تُطَهِّرُهُمْ وَتُزَكِّيهِمْ بِهَا**

**Maksudnya:**“Ambillah (sebahagian) dari harta mereka menjadi sedekah (zakat), supaya dengannya engkau membersihkan mereka (dari dosa) dan menyucikan mereka (dari akhlak yang buruk).

**Hadirin yang dirahmati Allah SWT Sekalian,**

1. Ketibaan Ramadan pada tahun ini sememangnya adalah sangat dinanti-nantikan oleh kita semua. Keprihatinan Zakat Pulau Pinang terhadap asnaf-anaf fakir dan miskin, bukanlah sekadar memastikan pengagihan zakat dilaksanakan dengan teratur, malah keprihatinan ini diterjemahkan melalui skim-skim agihan yang disalurkan supaya menjadi pemangkin bertambahnya iman dan takwa melalui pelaksanaan ibadat wajib dan sunat serta melaksanakan kewajipan zakat fitrah di bulan Ramadan nanti tanpa perlu memikirkan kesusahan hidup yang dihadapi.
2. Saya juga ingin mengucapkan jutaan terima kasih kepada pembayar-pembayar zakat kerana melaksanakan tanggungjawab menunaikan zakat di Zakat Pulau Pinang. Saya amat berharap lebih ramai individu dan syarikat korporat tampil menunaikan zakat bagi membantu Zakat Pulau Pinang meneruskan agenda penting membela golongan asnaf di negeri Pulau Pinang ini.

**Dato’-Dato’, Tuan-Tuan dan Puan Yang Dirahmati Allah SWT,**

1. Akhir kata, saya merakamkan ucapan terima kasih dan penghargaan sekali lagi kepada YB. Dato’ Ir. Haji Ahmad Zakiyuddin bin Abdul Rahman yang sudi menyempurnakan **Majlis Serahan Nur Ramadan 2023/144H** pada petang ini.
2. Serta ucapan terima kasih kepada dif-dif jemputan serta hadirin sekalian yang sudi hadir bagi memeriahkan majlis pada hari ini. Semoga sokongan dan komitmen hadirin sekalian dalam program Zakat Pulau Pinang ini akan menyemarakkan kesedaran menunaikan ibadat zakat bagi menyantuni masyarakat Muslim yang tidak berkemampuan di Pulau Pinang.
3. Ucapan tahniah dan syabas saya ucapkan kepada pihak sekretariat yang telah bertungkus lumus bagi memastikan majlis ini berjalan lancar.

**Sekian,**

**وَبِاللهِ التَّوْفِيْقُ والهِدَايَةُ وَ السَّلاَمُ عَلَيْكُمْ وَرَحْمَةُ اللهِ وَبَرَكَاتُهُ**